DEĊIŻJONI TAL-KUMITAT POLITIKU U TA' SIGURTÀ ACEH/1/2005
tal-15 ta' Novembru 2005
dwar it-twaqqif tal-Kumitat ta' Kontributuri għall-Missjoni ta' Monitoraġġ ta' l-Unjoni Ewropea f'Aceh (Indoneżja) (Missjoni ta' Monitoraġġ ta' Aceh - AMM)
(2005/860/KE)
IL-KUMITAT POLITIKU U TA' SIGURTÀ,
Wara li kkunsidra t-Trattat dwar l-Unjoni Ewropea, u b'mod partikolari t-tielet subparagrafu ta' l-Artikolu 25, tiegħu,
Wara li kkunsidra l-Azzjoni Konġunta 2005/643/PESK tal-Kunsill tad-9 Settembru 2005 dwar il-Missjoni ta' Monitoraġġ ta' l-Unjoni Ewropea f'Aceh (Indoneżja) (Missjoni ta' Monitoraġġ ta' Aceh - AMM) (1), u b'mod partikolari l-Artikolu 10(3), tiegħu,
Billi:
(1)
Taħt l-Artikolu 10(3) ta' l-Azzjoni Konġunta 2005/643/PESK, il-Kunsill awtorizza lill-Kumitat Politiku u ta' Sigurtà (PSC) sabiex jistabbilixxi Kumitat ta' Kontributuri għall- Missjoni ta' Monitoraġġ ta' l-Unjoni Ewropea f'Aceh (Indoneżja) (Missjoni ta' Monitoraġġ ta' Aceh - AMM).
(2)
Fl-10 ta' Diċembru 2002, il-Kunsill approva “Konsultazzjonijiet u Modalitajiet għall-Kontribut ta' Stati li mhumiex membri ta' l-UE lill-operazzjonijiet ta' l-UE ta' maniġġar ta' kriżijiet ċivili”, li elaboraw l-arranġamenti għall-partiċipazzjoni ta' Stati terzi f'operazzjonijiet ta' maniġġar ta' kriżijiet ċivili, inkluż it-twaqqif ta' Kumitat ta' Kontributuri.
(3)
Il-Kumitat ta' Kontributuri għandu jkollu rwol ċentrali fl-amministrazzjoni ta' kuljum tal-Missjoni; dan il-Kumitat għandu jkun il-forum prinċipali fejn jiġu diskussi l-problemi kollha relatati ma' l-amministrazzjoni ta' kuljum tal-Missjoni; il-PSC, li jeżerċita l-kontroll politiku u jagħti d-direzzjoni strateġika tal-Missjoni, għandu jieħu kont tal-fehmiet espressi mill-Kumitat ta' Kontributuri,
IDDEĊIEDA KIF ĠEJ:
Artikolu 1
Twaqqif
Huwa b'dan stabbilit Kumitat ta' Kontributuri għall-Missjoni ta' Monitoraġġ ta' l-Unjoni Ewropea f'Aceh (Indoneżja) (Missjoni ta' Monitoraġġ ta' Aceh - AMM) (minn hawn 'il quddiem imsejjaħ “il-KK”).
Artikolu 2
Funzjonijiet
1. Il-KK jista' jesprimi l-fehmiet tiegħu. Il-PSC għandu jieħu kont ta' tali fehmiet u jeżerċita l-kontroll politiku u jagħti d-direzzjoni strateġika tal-Missjoni.
2. It-termini ta' referenza tal-KK huma stabbiliti fil-“Konsultazzjonijiet u Modalitajiet għall-Kontribut ta' Stati li mhumiex membri ta' l-UE lill-operazzjonijiet ta' l-UE ta' maniġġar ta' kriżijiet ċivili”.
Artikolu 3
Kompożizzjoni
1. L-Istati Membri kollha ta' l-UE għandhom il-jedd li jkunu preżenti waqt id-diskussjonijiet tal-KK. Madankollu, l-Istati kontribwenti biss jieħdu sehem fl-amministrazzjoni ta' kuljum tal-Missjoni. Ir-rappreżentanti ta' l-Istati terzi parteċipanti fil-Missjoni jistgħu jattendu l-laqgħat tal-KK. Jista' wkoll jattendi l-laqgħat tal-KK rappreżentant tal-Kummissjoni tal-Komunitajiet Ewropej.
2. Is-KK għandu jirċievi informazzjoni fuq bażi regolari mill-Kap tal-Missjoni.
Artikolu 4
Presidenza
Għall-Missjoni msemmija fl-Artikolu 1, il-KK għandu jkun presedut, konformement mal-“Konsultazzjonijiet u Modalitajiet” imsemmija fl-Artikolu 2(2), minn rappreżentant tas-Segretarju-Ġenerali/Rappreżentant Għoli, b'konsultazzjoni mill-qrib mal-Presidenza.
Artikolu 5
Laqgħat
1. Il-KK għandu jitlaqqa' mill-President fuq bażi regolari. Fejn iċ-ċirkostanzi jeħtieġu hekk, jistgħu jitlaqqgħu laqgħat ta' emerġenza bl-inizjattiva tal-President, jew fuq it-talba ta' rappreżentant ta' Stat parteċipanti.
2. Il-President għandu jiċċirkola minn qabel aġenda provviżorja u dokumenti relatati mal-laqgħa. Il-President għandu jkun responsabbli sabiex iwassal l-eżitu tad-diskussjonijiet tal-KK lill-PSC.
Artikolu 6
Kunfidenzjalità
1. Ir-Regolamenti ta' Sigurtà tal-Kunsill għandhom japplikaw għal-laqgħat u għall-proċedimenti tal-KK. B'mod partikolari, ir-rappreżentanti fil-KK għandhom ikunu fil-pussess ta' awtorizzazzjoni adegwata ta' sigurtà.
2. Id-deliberazzjonijiet tal-KK għandhom ikunu koperti mill-obbligu tas-segretezza professjonali.
Artikolu 7
Dħul fis-seħħ
Din id-Deċiżjoni għandha tidħol fis-seħħ fil-jum ta' l-adozzjoni tagħha. Din id-Deċiżjoni hija indirizzata lill-Istati Membri.
Maghmula fi Brussel, nhar il-15 ta' Novembru 2005.